Papersnake/gushiwen huggingface dataset:
次明仲矼字韵诗
刘子翚（宋代）

頖宫德厚仍信矼，北扉笔力谈笑扛。
重圭叠璧凛群视，不使东瓯成陋邦。
日边时见召仙李，林下那容栖老庞。
故园此日成胜聚，归梦不泛潇湘江。
万畦流泉裹云屋，一点远岫低吟窗。
客来有酒辄均醉，长啸手拊高梧幢。
挽蔬唯便玉本脆，碎鲤屡惜银鋋双。
伊予於世真长物，扫迹自分逃崆{左山右亢}。
骤揄扬之则过矣，岂有骨相当奇厖。
左提右挈傥闻道，一了快若船下泷。
极知鲁冲兄弟国，邾小尚许趋风降。
峣峣岌岌正壁立，涛濑未敢轻舂撞。
北行江上日望舍弟南归信息 其一
区大相（明代）

自尔封书作逐臣，天涯消息望归人。不信江头芳草色，故园犹有棣华春。
题三闾大夫离骚后
谢兰生（清代）

瓦釜既用事，黄钟故应弃。众醉乃独醒，尤为同列忌。

主听复不聪，孤臣数益穷。疏后旋见谪，谁能鉴其衷。

《卜居》以明心，《离骚》以寄慨。终与汨罗沈，朴忠何由遂。

至今沅湘间，悲风绕荒寺。
江村
陈遹声（清代）

夕阳红沁蓼花根，枫树无声白鸟翻。鸟柏人家黄叶寺，青帘酒市绿橙村。

蒙庄齐物鱼知，渔父忘机鸥到门。鸡犬声中人语乐，何须世外问桃源。
天池圣灯
萧之敏（宋代）

细如珠颗大如杯，照夜浮空去复来。
神物戏人安可料，密移星斗下岩隈。
看潮
陈藻（宋代）

何处飞来白鹭多，潮头已减数分□。
西旋冲却东流散，陈陈将军引战过。
菩萨蛮
周密（宋代）

霜风渐入龙香被。夜寒微涩宫壶水。滴滴是愁声。声声滴到明。

梦魂随雁去。飞到颦眉处。雁已过西楼。又还和梦愁。
秋晓倚阑
陆游（宋代）

云罅纤纤玉一钩，小庭风露更清柔。
老来朋旧凋零尽，独倚阑干特地愁。
送王卿使君赴任苏州因思花迎新使感旧游…西院一别
白居易（唐代）

一别苏州十八载，时光人事随年改。不论竹马尽成人，

亦恐桑年半为海。莺入故宫含意思，花迎新使生光彩。

为报江山风月知，至今白使君犹在。
早春浐水送友人
温庭筠（唐代）

青门烟野外，渡浐送行人。鸭卧溪沙暖，鸠鸣社树春。

残波青有石，幽草绿无尘。杨柳东风里，相看泪满巾。
送秦仲方崇明儒学训导
袁华（明代）

明诏春颁出紫宸，党庠遂序法成均。运筹廊庙皆熊虎，奋迹丘园尽凤麟。

七步词章年更少，一门孝义老弥醇。清朝偃武崇文化，始信儒冠不误身。
寓叹
陆游（宋代）

人生各自有穷通，世事宁论拙与工。
裹马革心空许国，不龟手药却成功。
早朝玉勒千门雪，夜坐蓬窗万壑风。
借得奇书且勤读，小儿能续地炉红。
读范文正公神道碑有感佚事
陈傅良（宋代）

武侯不可致，玄德造其庐。
公在衰絰中，乃上时政书。
维时君臣衰，事与草昧殊。
出处千载同，岂必名迹如。
行伍拔大将，寒饥得名儒。
推毂天下士，百年用其余。
生平慕河汾，未许王魏俱。
殷勤八司马，意独何区区。
自古朋党论，消复莽无期。
谁令群疑亡，韩富及有为。
惜哉公不见，功名止西陲。
题水仙花 其一
王洪（明代）

南国多佳人，春风汉皋曲。翠鬓而华裾，逍遥湘水绿。

秀色不自献，芳香动盈掬。蹇修其谁来，期之在深谷。
王寺副膺封
薛瑄（明代）

教子登科官棘寺，推恩三载到亲闱。共看白发宜乌帽，重喜苍颜称锦衣。

奕世荣名今亦少，一门光耀古应稀。还当起閤藏龙敕，长见奎文万丈辉。
杂诗二首 其一
曹丕（魏晋）

漫漫秋夜长，烈烈北风凉。展转不能寐，披衣起彷徨。

彷徨忽已不，白露沾我裳。俯视清水波，仰看明月光。

天汉回西流，三五正纵横。草虫鸣何悲，孤雁独南翔。

郁郁多悲思，绵绵思故乡。愿飞安得翼，欲济河无梁。

向风长叹息，断绝我中肠。
过江上
卫博（宋代）

失脚尘凡不易收，莫思冠佩裹狙猴。
但逢司马心相许，便似中郎赋远游。
弱水蓬莱三万里，仙家日月八千秋。
闻名径欲兹山稳，不学刘郎世外求。
舟宿惠山寺前晓起
曹仁虎（清代）

斜月入篷窗，梦回暗泉响。深谈不成眠，遥夜得幽赏。

渔歌何处来，隐隐闻荡桨。空林断雾横，野戍寒星朗。

清阴媚沦涟，远色迷滉瀁。浮岚满前山，稍见朝旭上。

平生丘壑心，暂此息尘鞅。微微水气凉，浩浩川涂广。

解缆随轻鸥，烟波共长往。
早寒
杨慎（明代）

晓梦惊回闻早鸦，新阳出海散明霞。田陇初生戴星草，园林巳发迎春花。

山脊炊烟穿高竹，渡口渔船依浅沙。篮舆有暇可乘兴，西崦东皋问煮茶。
同黄参军登巾子山二首 其二
顾璘（明代）

一上高亭野兴幽，坐凭松顶瞰江流。海中楼阁三山霁，天畔风烟六月秋。
洞仙歌 送张宗师捧香
滕宾（元代）

醉骑黄鹄，飞下红云岛。铁笛吹寒洞天晓。被人间识破，惹起虚名，惊宇宙，一笑天高月小。仙槎人去后，殿上班头，除却洪崖总年少。看天香袖里，散作东风，吹不断、海北天南都到。试容我、从游五陵间，便吹入苍寒，一蓑烟钓。
虞美人 立春
沈宜修（明代）

东风已上堤边柳，雪意还依旧。画罗彩胜学裁新。

不道闲愁又送、许多春。

年年只是侵蓬鬓。花信何须问。待看双燕几时来。

犹忆杏花长对、月徘徊。
舟次吴兴二首 其二
林景熙（宋代）

苍烟淡淡水濛濛，渔笛吹残夕照红。六客风流今已远，堂名空入酒名中。
华亭百咏·顾亭林
许尚（宋代）

旦暮潮流急，东西径路斜。
无从质疑字，共属野王家。
挽和靖先生诗三首 其一
吕稽中（宋代）

往在伊川学，他时洙泗传。从来有高第，未觉丧前贤。

缪列三千士，于今二十年。山颓与梁坏，泪尽会稽前。
同子永和贝元复春日韵 其一
李洪（宋代）

平生身计拙如鸠，更向周南怨滞留。无奈春风欺客病，蕙兰狼籍伴牢愁。
题兰亭壁
陈遹声（清代）

又见兰亭土木新，题名勒石是何人。更谁知读《冬青引》，合祀当年六义民。
系寻阳上崔相涣其二
李白（唐代）

毛遂不堕井。
曾参宁杀人。
虚言误公子。
投杼惑慈亲。
白璧双明月。
方知一玉真。
题常棣鹡鸰图短歌为旷伯逵赋
刘崧（元代）

旷郎示我鹡鸰常棣图，冰石盘激花芬敷。寻常林泽总惯见，何激令我增嗟吁。

知君有弟在乡邑，少小别离忧患集。经年不省瘠与肥，却望南云泪沾臆。

曾不如常棣花，荣悴开落同根枝。又不如鹡鸰鸟，飞鸣行摇侣相随。

我思古之人，无若周公旦。安宁与急难，往往寓悲叹。

君独奚为长道途，胡不来归兄弟俱。笾豆满筵酒满壶，兄醉弟舞歌呜呜。

歌呜呜，乐无央，堂前花开常棣香，鹡鸰来巢春日长。
慈圣光献皇后挽词二首 其一
范纯仁（宋代）

帝图绵永合无涯，天降真人动鲁沙。两奉离明来继业，久膺舜鲁似重华。

徽音远过周文母，俭德深惩汉外家。仙仗忽遥灵寝闭，悲风空引戟幡斜。
怀古愚兄
丘葵（宋代）

紫帽之峰兮高且巍，白云一片兮空依依。
我有兄兮在海湄，三月不见兮使我心悲。
李阁学挽诗三首
王炎（宋代）

止水中心静，浮云外物轻。
行藏无悔吝，存殁备哀荣。
士类思前辈，朝廷失老成。
衡湘人物尽，念旧若为情。
多丽 西湖春暮
俞士彪（清代）

怪东风，吹得韶华无几。祇留他、残红一朵，美人头上摇曳。

叹西湖、风光非昔，向登临谁会深意。前度桃门，旧时燕巷，重来瞻眺，暮云叠翠。

六桥外、斜阳芳草，是我断肠地。游人散，青帘无恙，且自沉醉。

又何况、繁华如梦，眼前多少憔悴。淡烟中、孤城半掩，万骑骄骢饮春水。

内院新声，后庭遗曲，祇今犹自在人耳。算惟有、两峰千古，曾也见兴废。

黄昏后，月上女墙，谁忍凝睇。
上古之什补亡训传十三章。持斧一章
顾况（唐代）

（持斧，启戎士也。戎士伐松柏为蒸薪。

孝子徘徊而作是诗。）

持斧持斧，无剪我松柏兮。
梅花喜神谱 其一 蓓蕾四枝
宋伯仁（宋代）

南枝发岐颖，崆峒占岁登。当思汉光武，一饭能中兴。
迎春东郊
张濯（唐代）

颛顼时初谢，句芒令复陈。飞灰将应节，宾日已知春。

考历明三统，迎祥受万人。衣冠宵执玉，坛墠晓清尘。

肃穆来东道，回环拱北辰。仗前花待发，旂处柳疑新。

云敛黄山际，冰开素浐滨。圣朝多庆赏，希为荐沈沦。
老叟
赵希迈（宋代）

鬓发如霜心未灰，尚营活计待将来。
岭头尽日敲松子，犹向山园空处栽。
游清凉寺次藻庵韵
陈铎（明代）

夕阳峰顶一攀跻，万里川原望不迷。
帆影远来江树外，山形多在石城西。
苔荒辇路人稀到，花近禅房鸟乱啼。
直到翠微亭子上，漫吟重续旧时题。
周凉武、克力两公招饮承恩堂同赋
吴芳标（清代）

江寒山墅暮阴阴，一夕乾坤此共吟。酒湿裙衫银盏乱，帘垂灯共柳堂深。

梅花白借三年鬓，春雨愁浇半夜心。自是诗成前辈好，后生真觉愧清音。
赠直行大师
陆轸（宋代）

语录传来久，所明机妙深。
霜天七实月，禅夕一真心。
祇有道为证，更无尘可侵。
前溪鸥出没，谁自感浮沉。
清明日同汤郡丞新之林刺史汝遂卢明府贤甫登豸山
黄梦说（明代）

一眺名山便息机，况逢佳节柳依依。翔风燕子穿松径，尽日渔依坐钓矶。

夹岸苍茫云气合，中流湍急浪花飞。凭栏共羡沧洲好，长啸天门未忍归。
自上封下福岩道傍访李邺侯书堂山路榛合
朱熹（宋代）

山道榛芜大道荒，令人瞻望邺侯堂。怀贤空白悲今昔，泪滴西风恨夕阳。
江西逢僧省文
曹松（唐代）

闽地高僧楚地逢，僧游蛮锡挂垂松。
白云逸性都无定，才出双峰爱五峰。
高僧不负雪峰期，却伴青霞入翠微。
百叶岩前霜欲降，九枝松上鹤初归。
风生碧涧鱼龙跃，威振金楼燕雀飞。
想得白莲花上月，满山犹带旧光辉。
题梅花村民为严司征作
胡奎（元代）

我昨梦入梅华村，清晨有客来扣门。为言渝川一佳士，貌比玉扣清而温。

平生爱种罗浮树，仿佛罗浮洞中路。积扣拥门三尺深，渔歌樵唱无寻处。

主翁杖策何逍遥，出门一色皆琼瑶。缟衣仙人夜相访，绿毛么凤鸣交交。

寄言渝川士，何为自慕村野人。调羹不入商家鼎，止渴不给曹公军。

萝窗一榻延素月，醉来自卧梨花云。我今尚被微官缚，梦中犹想村中乐。

凭谁唤起何水曹，岁晚题诗寄东阁。
再经秭归
王周（宋代）

秭归城邑昔曾过，旧诚无人奈老何。
独有凄清难改处，月明闻唱竹枝歌。
夜与韶美饮酒瑞白堂秉烛观跳珠，分韵得跳字
王十朋（宋代）

五月峡中天气歊，竹筒引水那能浇。江濆龙老卧未起，崖石不枯珠自跳。

草草杯盘对君酌，灯前疑是檐花落。毫端写出万斛珠，共向炎天作冰雹。

妃子名园荔子丹，绛囊初摘堆金盘。细擘轻红唱君曲，咀嚼水晶牙颊寒。

老翁真个如年少，激水成珠堪一笑。刘侯自有胸中珠，不止照人兼自照。
登石台山与胡融李揆王度周仲卿联句
刘倓（宋代）

诗见本书胡融诗。
题竺上人卷
金幼孜（明代）

閒云流水意悠然，上谷弥陀别有天。欲识禅心清净处，一轮明月照窗前。
秋后经废寺
林应亮（明代）

露槿霜枫秋满寺，瓦烟疏冷石床隈。
萧条更值寒风后，黄叶深于旧路苔。
今日
马登（宋代）

载记编为令，今朝是暮春。
燕飞高雁塞，鱼跃过龙门。
雨大添泥泞，风清减浪痕。
鸟啼花湿湿，红日未腾轮。
登六和塔
金志章（清代）

浮图凌虚空，直上破青霭。创建开宝初，屹峙吴越界。

厚蟠苍山根，高出飞鸟外。我来试登攀，耳目为一快。

初恍穿沈冥，稍进离昏昧。盘回讶螺旋，扪摸駴神怪。

逾时至绝顶，遂与日月会。连山俯培塿，长江绕衣带。

海门列其东，潮头势淜湃。会稽青嵯峨，隔岸如点黛。

风帆与沙鸟，一一类浮芥。回观壁间书，劫火烧不坏。

乃知象教雄，愈信佛力大。贾勇既忘疲，登危亦知戒。
将至萍乡欲宿为重客據馆乃出西郊
杨万里（宋代）

哦诗浑忘路高低，忽怪松梢与路齐。
准拟醉眠萍实驿，驿西西去更山西。
读西京杂记十三首次渊明读山海经韵 其十
李彭（宋代）

淮南学神仙，逸迹穷山海。著书名鸿烈，精爽凛然在。

字中挟风霜，反躬忘寡悔。空馀袅蹄金，万世将谁待。
金虎白龙诗 其十六
张果（唐代）

甲乙神驱造化图，潜龙知是好铅酥。分明制出何难会，却道仙家谜语浮。
杂诗
王维（唐代）

朝因折杨柳，相见洛阳隅。楚国无如妾，秦家自有夫。

对人传玉无，映烛解罗襦。人见东方骑，皆言夫婿殊。

持谢金吾子，烦君提玉壶。
次梅斋严韵
苏籀（宋代）

振条裂石寒飕飕，霰集黄昏天为愁。
若兰政恐远庭户，健步斸为移岩幽。
断魂能返神可雪，照夜薰天欲奔月。
妖韶敷艳满东风，肤清骨秀无相绝。
感事咏菊
冯时行（宋代）

寒花冷艳为谁发，霜露泠泠祗汝侵。
弱质向人如有托，清香绝汝本无心。
会逢仙老收灵药，不用骚人费苦吟。
十载岂无陶靖节，东篱萧索待知音。
赠陈仲玉本学教谕致仕
金涓（元代）

听雨芹池二十年，如何一旦捲青毡。陡令猿鹤生秋怨，高枕琴书且昼眠。

诗为懒题闲木笔，饭因不足羡苔钱。石田茅屋华川曲，从此挑灯绣佛前。
夜意
陆游（宋代）

幌外灯青见鼠行，林梢月黑有枭鸣。
只言中夏夜偏短，万里梦回天未明。
春怀赋得冰雪莺来晚春寒花较迟十字 其二
王安中（宋代）

春寒殊未休，春事不堪说。阳谷溜微线，阴崖削精铁。

森然十八公，须髯满残雪。非无料峭风，翠色已可悦。
晚泊
马翮飞（清代）

寒潮秋淰淰，落叶晚潇潇。借问停桡处，吴枫第几桥？
送医士方际泰归茅山三首 其三
缪彤（清代）

茅山称最胜，结屋傍嶙峋。白鹄常为伴，黄精得养神。

松云凉梦寐，僮仆使麚麇。曾读《宋清传》，犹嫌未绝尘。
思竹窗
白居易（唐代）

不忆西省松，不忆南宫菊。惟忆新昌堂，萧萧北窗竹。

窗间枕簟在，来后何人宿。
乌夜啼·江头醉倒山公
辛弃疾（宋代）

江头醉倒山公。月明中。记得昨宵归路、笑儿童。溪欲转。山已断。两三松。一段可怜风月、欠诗翁。
一百五多叶白牡丹答陈度支二首 其一
刘敞（宋代）

玉色天香无与俦，猝风暴雨判多愁。君知大半春将过，初识人间第一流。
水龙吟·从商帅国器猎于南阳同仲泽鼎玉赋此
元好问（金朝）

从商帅国器猎于南阳，同仲泽、鼎玉赋此。

少年射虎名豪，等闲鼎羽千夫膳。金铃锦领，平原千骑，星流电转。路断飞潜，雾随腾沸，长围高卷。看川空谷静，旌旗动色，得意似，平生战。
城月迢迢鼓角，夜如何，军中高宴。江淮草木，中原狐兔，先声自远。盖世韩彭，可能只办，寻常鹰犬。问元戎早晚，鸣鞭径去，解天山箭。
通守田太尉生辰二首
姜特立（宋代）

吴头楚尾几名邦，公以循良达舜廊。
未把勋庸齐冠邓，直将教化继龚黄。
蠹蠲前政人云乐，最上诸司议曰臧。
只恐周庐赖弹压，芝泥趣召觐清光。
秋意
范纯仁（宋代）

日躔回南陆，炎气彻厚地。郁蒸堆火云，飘雨良快意。

闇穴蟪蛄鸣，湿翼玄蝉坠。潜阴生早凉，熇暑不得炽。

羁怀感时节，抚事增愁思。倦游老将至，归兴劳梦寐。
横浦十咏 其七 六祖
刘黻（宋代）

碓头功行满，非意祖师名。世事春风过，禅心夜月明。

清泉灵石窦，老钵镇山城。冷看梅花笑，纷纷事送迎。
西戎即叙
李子昂（唐代）

悬首藁街中，天兵破犬戎。营收低陇月，旗偃度湟风。

肃杀三边劲，萧条万里空。元戎咸服罪，馀孽尽输忠。

圣理符轩化，仁恩契禹功。降逾洞庭险，枭拟郅支穷。

已散军容捷，还资庙算通。今朝观即叙，非与献獒同。
后村先生再寄新出名荔赋谢一首
林希逸（宋代）

远使殷勤访草堂，见书已似饱琼浆。曾叨独乐园中赐，犹寄端明谱外香。

珍重朱篮分五品，衰残白发喜初尝。灯前把玩如珠颗，强忍馋涎且庋藏。
杂感六首
黎廷瑞（宋代）

翾翾田中雀，贸贸墉下鼠。
朝来吸我粟，暮来食我黍。
羸牛卧墙阴，枯草闹风雨。
七夕
叶梦得（宋代）

七夕仍残暑，三年记此宵。傍檐依岭月，攲枕听江潮。

瓠大何妨拙，槎回未觉遥。何须论乞巧，河汉望星桥。
登横云风满楼
廖景文（清代）

飞泉曲磴树苍苍，何处平原旧草堂。独倚危栏望秋色，半岩黄叶下斜阳。
赠赵月堂
陈著（宋代）

乾坤惨淡真愁绝，民物伤残欲活难。
说相说医当及此，区区衰病不须看。
染丝上春机
李贺（唐代）

玉罂泣水桐花井，蒨丝沉水如云影。美人懒态燕脂愁，

春梭抛云鸣高楼。彩线结茸背复叠，白袷玉郎寄桃叶，

为君挑鸾作腰绶，愿君处处宜春酒。
忻州牧汪君 其二
何道生（清代）

遗迹重寻野史亭，秀容城畔草青青。剧怜抔土余荒陇，特洗残青认旧铭。

此事使君堪不朽，谁言词客竟无灵。云礽今日还祠庙，应有精魂下杳冥。
扬州（明月、皆春，楼名）
舒頔（元代）

仙人已骑白鹤去，倦客漫逐红尘来。
人间又见梧叶落，观里无复琼花开。
明月皆春罢歌舞，王宫相府俱尘埃。
江山如此豪华歇，千古岂不令人哀。
次韵惠寺丞见寄
释居简（宋代）

雁塔名题久不知，新吟忽遣好风吹。易推未画本无画，计已出奇何有奇。

孔雀屏开金错落，蟾蜍玉冷墨淋漓。故家旧有传衣句，跨灶冲楼足尉思。
乙丑岁新正五日同杜司寇李别驾郭郡博登郡谯楼眺望且小酌手谈次郭洧上韵 其一
饶相（明代）

高阁持杯满泛霞，佳宾胜景兴偏赊。贾生忧国何时召，王粲还乡未有涯。

帘下奕棋真乐事，风中闻笛是谁家。偶然身外无尘累，共倚阑干醉物华。
玉簪花和希纯 其六
刘跂（宋代）

日日花前醉赋诗，多情休诵北山移。沾巾不要时人学，独为秋香插一枝。
奉答雅均途中见寄二首
强至（宋代）

浊流非猛激，无以顿澄明。
邑先膏润，今予力洁清。
人皆疑矫行，君独照真诚。
一得途中什，譊譊众口平。
次韵韦深道独乐堂十绝 其三
周紫芝（宋代）

棐几坐永日，岩花动微风。未知堂中人，此乐谁与同。
拥秀堂
洪壮（宋代）

松带飞雪暮，檐支落日闲。重岩看不厌，绝胜五台山。
织图二十四首 其二十四 剪帛
楼璹（宋代）

低眉事机杼，细意把刀尺。盈盈彼美人，剪剪其束帛。

输官给边用，辛苦何足惜。大胜汉缭绫，粉涴不再著。
念奴娇·一点芳姿
佚名（宋代）

一点芳姿，信道是、不比人间凡木。
永宁小园寄接近校书（一作羊士谔诗）
窦巩（唐代）

故里心期奈别何，手栽芳树忆庭柯。

东皋黍熟君应醉，梨叶初红白露多。
抱琴
黄溍（元代）

三尺枯桐树，相随年岁深。
此行端有意，何处托知音？隐隐青山夜，寥寥太古心。
空携水仙曲，更向海中岑。
晚春书事
曹勋（宋代）

东风苒苒又将归，甚叵飞花不恋枝。
半夜雨惊残梦破，一春愁是落花时。
暖梢袅袅青归柳，轻浪痕痕绿满池。
惟有小栏藏秀色，数枝芍药殿春迟。
腊月八日于剡县石城寺礼拜
孟浩然（唐代）

石壁开金像，香山倚铁围。下生弥勒见，回向一心归。

竹柏禅庭弥，楼台世界稀。夕岚增气色，馀照发光辉。

讲席邀谈柄，泉堂施浴衣。愿承功德水，从此濯尘机。
江城子慢 真坐
王吉昌（元代）

修真万缘撇。心地下、功夫要刚烈。育愚拙。放四大、自在安闲不惙。

志如铁。强斩马猿双足折，罢颠劣、都收归寂灭。八关六腑三宫，总和畅，万神悦。

龟息玄通无间，得澄湛子母，团圆交结。两情泄。显阳体、炼就飞行时节。

意冰洁。造化真空归物外，无为道、圆成还若缺。放开性月辉辉，贯乾坤彻。
病中寄山中故旧八首 其四
释德洪（宋代）

云门达法空，玄沙见根蒂。两翁脱生死，一味多爽气。
宫词
张公庠（宋代）

晨光初动阁门开，百辟匆匆避路回。
千步画廊敲杖子，朱衣双引相公来。
寄故园兄弟
孟贯（唐代）

久与乡关阻，风尘损旧衣。水思和月泛，山忆共僧归。

林想添邻舍，溪应改钓矶。弟兄无苦事，不用别庭闱。
早行五首
赵蕃（宋代）

前迈不待晓，昔归何苦稽。
挂帆欣暂逸，薄险悸深挤。
试问危行水，何如稳杖藜。
梅花好调护，春事有端倪。
双双燕·新燕
邹韬（清代）

去年送别，正玉塞秋空，长亭风紧。呢喃款语，后约商量未定。

屈指归期尚近。已金粉、江南消尽。无端陌上春回，带到几分芳讯。

花圃新红欲晕。又翠剪双双，抛来难稳。乌衣巷里，记否旧时风景。

重把巢痕细认。问地主、今更谁姓。可怜梦冷蘼芜，剩得斜阳片影。
纵笔
陆游（宋代）

胸中略无一点事，眼底常展数行书。
半饥半饱便可尔，衣食何须求有余。
别张粤南夫温子坚元白满执中子权黄冀端微
王令（宋代）

始吾得三满，自谓得过人。
一日不见之，已恐愚贱滨。
忧思丛中来，腹肠生毛鳞。
轻舟刺而南，久结愿解伸。
入门顾我笑，喜气沃以新。
徐徐相抽寻，轧轧听引陈。
先生固大贤，拟议何可邻。
诸君又相得，热炙香相熏。
而我拱其间，贪喜乃失神。
凤凰朝百鸟，鸱鸦亦来群。
然其气类同，终独凤鹤亲。
发为鸣声和，上下相铿纯。
苟非治平世，不得此类驯。
故其闻之者，舞蹈相摇振。
轻风促回舠，後会无涯根。
作诗谢幸甚，颠倒迷欢欣。
如将铭自贺，又欲书诸绅。
过崇德
叶绍翁（宋代）

野塍泉自注，断岸柳空存。
雨霁云开塔，船过犬吠门。
柴扉斜着水，草迳别通村。
翻羡田家乐，盈盈老瓦盆。
腊日猎
姚合（唐代）

健夫结束执旌旗，晓度长江自合围。野外狐狸搜得尽，

天边鸿雁射来稀。苍鹰落日饥唯急，白马平川走似飞。

蜡节畋游非为己，莫惊刺史夜深归。
二十九日寒食 其一
韩淲（宋代）

去年寒食姑苏馆，吟到吴歌子夜声。犹记春城芳草渡，一帘花雨画船行。
咏陶
罗荣祖（宋代）

解体脱世纷，结志怀往义。
织纬足充粮，种秫常供醉。
素琴寄长足，孤衿抗高视。
国爵屏如羶，家贫甘若嗜。
径荒早归来，园涉成佳致。
依俗岂尚同，诡时非立异。
遥遥五柳风，千载犹相喟。
定风波·莫听穿林打叶声
苏轼（宋代）

三月七日，沙湖道中遇雨，雨具先去，同行皆狼狈，余独不觉。已而遂晴，故作此(词)。

莫听穿林打叶声，何妨吟啸且徐行。竹杖芒鞋轻胜马，谁怕？一蓑烟雨任平生。
料峭春风吹酒醒，微冷，山头斜照却相迎。回首向来萧瑟处，归去，也无风雨也无晴。
酬友人
温庭筠（唐代）

辞荣亦素尚，倦游非夙心。宁复思金籍，独此卧烟林。

闲云无定貌，佳树有馀阴。坐久芰荷发，钓阑茭苇深。

游鱼自摇漾，浴鸟故浮沉。唯君清露夕，一为洒烦襟。
州宅杂咏 制胜楼
王十朋（宋代）

形胜据天险，金汤无以过。英雄多失守，制胜在人和。
开岁半月湖村梅开无余偶得五诗以烟湿落梅村
陆游（宋代）

梅花如高人，妙在一丘壑。
林逋语虽工，竟未脱缠缚。
乃知尤物侧，天下无杰作。
老我怀不纾，樽前几开落？
月夜游钱塘江
释法具（宋代）

小舟为我载月色，白沙翠竹光相射。自从李白下金陵，四百年无此豪逸。
上巳柳溪席上次韵答机宜张吉甫判官劝饮
韩琦（宋代）

天意如何未应人，蛟龙犹得戢乖鳞。民间望极经时雨，塞上寒深几日春。

麦脚埋尘难自展，柳眉低水只乾匀。西溪不在浮觞乐，且慰群心祓禊辰。
湖上寄题独山草堂
候桐（清代）

湖干风景忆当年，月上藤萝好泊船。花雨著林浓似酒，溪云如梦澹于烟。

半竿笠泽诗中画，一榻维摩病里禅。鹿顶峰头劳远目，曾携团月酌山泉。
夏日闲居作四声诗寄袭美。平声
陆龟蒙（唐代）

荒池菰蒲深，闲阶莓苔平。江边松篁多，人家帘栊清。

为书凌遗编，调弦夸新声。求欢虽殊途，探幽聊怡情。
次韵宋履中兄弟九日诗
孔武仲（宋代）

遥知把酒对重阳，檐外秋声叶半黄。
落幔想当追故事，披襟仍半得新凉。
自邻僻处真匏系，只羡清吟属雁行。
闻说家槛增壮丽，落成应许到华堂。
京江舟中望金焦二山作
屈大均（明代）

一水分京口，双峰作海门。潮蒸寒日气，天插白云根。

十里钟声接，中流塔影奔。茫茫吴楚恨，呜咽与谁论。
舟中书事
林景熙（宋代）

村酒沽来浊可斟，扁舟过雨系枫林。
午春吹稻海田熟，秋蔓引瓜茅屋深。
天地暗尘归客鬓，江湖斜日动乡心。
衰年自笑为形役，空羡间鸥卧水阴。
史教授独善堂
王安石（宋代）

湖海十年旧，林塘三亩余。
静非谈者隐，贫胜富人居。
列鼎亦何有，幅巾聊自如。
犹应不独善，学子满阶除。
纪梦
钟芳（明代）

攲枕正鼾寐，恍惚溯太清。峥嵘贝阙金为楹，钧天广奏隘韶頀，格泽之干芙蓉旌。

有神何峨峨，佩纡霞弁垂霓缨。即我为我言，是惟天上白玉京。

我欲因之叫阊阖，关严虎豹心屏营。心屏营，还止止，一点灵台即天帝。

梦醒起坐揽宵衣，春云送色东方晞。
读经
释清远（宋代）

不染而染妄本虚，染而不染悉无馀。本虚自是能成事，体净何妨应万殊。

断妄證真心岂息，非真非妄智还迂。了真了妄如无碍，自在圆明始是珠。
古意五首 其一
戴梓（清代）

郁郁复郁郁，西风吹絺绤。白草动悲音，黄埃幂危碛。

仰见陇头动，不见水底石。水石抱坚贞，千年如一日。

陇动多变端，崇朝不谋夕。隐现虽殊观，君子贵自得。

披襟临回飙，顾影三叹息。
和刘元弼见招
王庭圭（宋代）

玉壶沽酒挈青丝，及取春风花发时。便把一樽留客醉，莫教红雨洗残枝。
霜花腴·彭刚直墨菊
夏孙桐（清代）

赋秋倦笔，对冷缣、偏惊满纸风霜。花淡人豪，墨浓枝瘦，传神妙与相当。

醉毫有芒。问傲姿、原薄铅黄。向东篱、吊屈哀荆，定知诗里感柴桑。

千幅画梅名世，看森森铁石，妩媚心肠。倾国难逢，英雄同调，一般寄托幽芳。

故家径荒。望雁峰、乔木凄凉。剩芸绦、护取秋容，魏公题字香。
山居四首 其三
释德洪（宋代）

读书不求甚解，偶尔会意欣然。点笔疾书窗纸，倚蒲却看垆烟。
次韵李德升老堂 其一
吕颐浩（唐代）

腐儒才术本庸庸，祖业安能效太公。老去退休营小隐，闲来时太濯清风。

相从坦率形骸外，投分交游意气中。衰谢何堪抚鸣剑，梦魂犹拟灭羌戎。
再用前韵三首
陈棣（宋代）

刺头底事向胶盆，沉湎应从通率论。
人世百年都是梦，醉乡四达总无门。
颠狂自索形骸外，酣适宁知礼法存。
日饮亡何真得计，袁丝由此脱全浑。
题邦相容膝轩
胡应麟（明代）

一椽容膝搆初成，坐挟胡床碧藓平。漫拟柴桑归日傲，暂同梁父抱时情。

窗临南浦千花入，帘捲西山万树明。自是太玄耽寂莫，可容双屐问柴荆。
张德夫园亭八咏·可莹
王炎（宋代）

小凿苍苔破，潴为玉鉴平。
最宜孤月浴，亦有白云行。
须发尽堪烛，肺肝元自清。
微风莫吹皱，虚静即生明。
梁大谏自凤翔乞留台寄诗言志次韵酬之
杨亿（宋代）

联飞仙掖旧心朋，笑我池笼出未能。文陛彯缨空自愧，香山蜡未与谁登。

托身羿彀忧危甚，引领黄陂鄙吝增。二室风烟莫全占，会须携手蹑云层。
秋夕
蒋师轼（清代）

木末秋云飞，晚霞不成霁。凉风动虚幌，杂卉媚幽砌。

坐对日西匿，遥空但阴翳。向夕蛩声来，秋心忽满地。

焚膏手残帙，万籁感情思。羡他邻妇织，已为岁寒计。
次韵孔彦常舍人曝书
秦观（宋代）

上帝图书府，传观诏特容。
嘉宾苍佩玉，盛馔紫驼峰。
散帙牙签乱，开函锦袭重。
君羹如可请，愿备北堂供。
土冠辞
佚名（先秦）

令月吉日。
始加元服。

弃尔幼志。
顺尔成德。

寿考惟祺。
介尔景福。

吉月令辰。
乃申尔服。

敬尔威仪。
淑慎尔德。

眉寿万年。
永受胡福。

以岁之正。
以月之令。

咸加尔服。
兄弟具在。

以成厥德。
黄耇无疆。

受天之庆。
甘醴惟厚。

嘉荐令芳。
拜受祭之。

以定尔祥。
承天之休。

寿考不忘。
旨酒既清。

嘉荐禀时。
始加元服。

兄弟具来。
孝友时格。

永乃保之。
旨酒既清。

嘉荐伊脯。
乃申尔服。

礼仪有序。
祭此嘉爵。

承天之祜。
旨酒令芳。

笾豆有楚。
咸加尔服。

肴升折沮。
承天之庆。

受福无疆。
礼仪既备。

令月吉日。
昭告尔字。

爰字孔嘉。
髦士攸宜。

宜之于假。
永受保之。
灯夕看烟花
区怀年（明代）

芳菲何处最撩人，不损香车宝勒尘。华月两阶风色蚤，梨云梅雪竞催春。
咏古
王苍璧（清代）

致身非不荣，而贵辨出处。始进不以正，功业何足语？

孔明人中龙，君臣实心膂。三分定荆益，一德并伊吕。

当其未遇时，夷然视圭组。鹿门拜庞公，南阳咏《梁父》。

向非昭烈贤，三顾犹未许。君子慎自藏，守身如处女。
望州亭鼓山铭
丁竦（宋代）

鼓屴崱，峰顶特。穷岛夷，頫封域。屏闽东，拱辰北。岁辛亥，帝司赤。

竦绅烈，从峭陟。搴若华，揖瑶极。呵蜚霆，蹴鳌脊。披霄根，殚目力。

高者仰，深必惕。谨其至，惟古则。
失题
王昌龄（唐代）

时与醉林壑，因之堕农桑。
槐烟渐含夜，楼月深苍茫。
过清远峡
梁士楚（元代）

两岸青山翠欲流，天涯萍迹便堪游。层峦倒影藏仙窟，一水新堪荡客舟。

系石藤萝常伴月，穿云猿狖自鸣秋。凝眸未尽寻幽兴，直欲高飞最上头。
望商山
许及之（宋代）

符离东望即商山，画出江南见一斑。社稷未能还汉旧，岂容四老老其间。
和许宰寓武邑赓杨丞靖安八咏
舒邦佐（宋代）

家书写罢报平安，酒坐围红且醉观。
别后双溪春色散，应无卖镜去寻官。
雨后晚眺
安道（清代）

草色侵官道，莺歌出上林。春光何处好，桃李自成阴。

水浊溪流急，山青雨后深。悠然自来往，一片白云心。
论诗绝句四十首 其十三 陈伯玉
李希圣（清代）

高蹈三唐首拾遗，王杨蝉噪等陈隋。遗山别有兴亡恨，错认诗人作范蠡。
题顺宁壁
王遂（宋代）

小日寒窗共赋文，一时洛下看机云。
自知只道归耕手，不比斯人解致君。
次韵刘希颜感怀二首 其一
张元干（宋代）

春光垂老日，北骑欲归时。王气如三捷，欢声定四驰。

山河还旧贯，草木有馀悲。拟颂中兴业，孤忠只自知。
游龙洞
孙觉（宋代）

侧径萦纡入杳冥，神镵鬼凿路岩扃。天悬乳石婴华盖，壁隐莓苔矗翠屏。

九道寒江云外白，一池阳井雪中青。还同康乐登临海，可共羊何笔不停。
宿五度溪仙人得道处
常建（唐代）

五度溪上花，生根依两崖。二月寻片云，愿宿秦人家。

上见悬崖崩，下见白水湍。仙人弹棋处，石上青萝盘。

无处求玉童，翳翳唯林峦。前溪遇新月，聊取玉琴弹。
题方干旧隐
刁湛（宋代）

自别高居二纪余，今朝重到懒踟蹰。
山川胜景依然在，屈指交亲一半无。
长安府舍十咏 其六 池亭
韩琦（宋代）

亭出水中央，轻风四面凉。岸平飞略彴，波暖戏鸳鸯。

静夜蟾蜍落，清秋菡萏芳。公馀时独坐，万虑默皆忘。
茉莉 其一
孙元衡（清代）

名花闻道出南荒，亲到南天闻妙香。弟是素馨兄是菊，澹烟如水月如霜。
炬上人之金陵未还保叔塔院留赠
张羽（明代）

闻说离山久，生缘遍外方。三衣长挂体，一钵不持粮。

禅处松将偃，归时草正芳。残书看未了，拟借最高房。
金刚随机无尽颂·如法受持分第十三
释印肃（宋代）

欲知亲切处，必定无本据。
忽然言不会，勘破面壁觑。
小庭水植率尔成诗
钱徽（唐代）

泓然一缶水，下与㘭堂接。青菰八九枝，圆荷四五叶。

动摇香风至，顾盼野心惬。行可采芙蓉，长江讵云涉。
送奉常李丞赴阙
王禹称（宋代）

江城方话旧，捧诏去长安。宦路相逢少，乡情叙别难。

烟波迷晓渡，风雨动春寒。初夏应回首，重期看牡丹。
题典仪柳以临九鸾白云图
管讷（明代）

清郎今是楚仪官，雁荡云山画里观。山似青鸾来九个，云非苍狗变千端。

倚门斜日枫林晚，拄笏高秋草阁寒。庭树鸡鸣思问寝，江庖鱼美阻承欢。

桂因招隐烟丛老，萱解忘忧露叶漙。溪上樵归风且便，源头童汲雨初乾。

乌犍耕后曾秋穫，白鹤归时及晚餐。东里迁居逢孟母，西邻醵社祀丁兰。

天边见雁归心切，月下闻蛩旅梦残。紫诰定应来绚烂，綵衣重得舞盘桓。

板舆前引行花径，竹杖旁随过药阑。春酒高堂介眉寿，更图家庆后人看。
送冯贯道赴行在二首
冯时行（宋代）

路入丹霄起柂初，峡山晴色曙烟疏。
海深南斗临天阔，江合西川直帝居。
禁漏深寒参佩玉，御炉香暖散衣裾。
遥知三接承恩罢，日影参差转玉除。
偈颂一百四十二首 其五十五
释广闻（宋代）

千圣头边，星移斗换。八面绝遮拦，打鼓普请看。
再宿禅房院五首 其四
程祁（宋代）

策策日乾禾，萧萧风晚木。秋容全未老，岁事十分熟。

寺古断行迹，林幽聊税足。遥闻击壤响，知是先年曲。
煨橘次匏翁
邵宝（明代）

长安冰雪里，金橘讶团团。有味须凭火，多情自弄丸。

消融何处妙，分剖个中难。香似风前采，色非霜后看。

侑觞真胜蜜，出鼎或疑丹。题数曾书寄，盟功及燧钻。

未论生与熟，独爱苦兼酸。明日春阳动，烦君别荐盘。
古从军行七首 其三
王逢（元代）

大旗萧萧寒，长槊列万夫。令下簸逻鸣，铁骑分四驱。

尘黄日黑惨，相视人色无。锋交血溅野，首将方援枹。
东皋隐居集陶诗二首 其一
袁华（明代）

少无适俗韵，山泽久见招。结庐在人境，种苗在东皋。

披榛步荒墟，晨出肆微劳。坐止高荫下，我行岂不遥。

绕屋树扶疏，敛襟独逍遥。涉暑惊秋霜，寒风拂枯条。

时驶不可稽，浊酒且自陶。提壶挂寒柯，聊以咏今朝。
同高铁溪先生刘朝信兄宿贤隐寺次韵
何景明（明代）

雨过青山暮色来，僧堂客至烛花开。半空楼阁星河动，满院松梧鹳鹤回。

浮世黄尘兼赤日，古人白骨已苍苔。兵戈此际同杯酒，愁听春城鼓角哀。
茱萸诗
徐铉（宋代）

万物庆西成，茱萸独擅名。芳排红结小，香透夹衣轻。

宿露沾犹重，朝阳照更明。长和菊花酒，高宴奉西清。
挽叶翰林
刘敞（宋代）

翰林气英发，博学起徒步。初射东堂策，巳称济时具。

出入三千岁，差池千一遇。青云得自致，白眼与俗迕。

劲节凌秋旻，玄文匿深雾。尺璧可令毁，坚石难使铸。

董生胶西相，贾子长沙傅。终疑希世才，良用制作误。

衔悲去修门，觖望动行路。落落长松姿，岁晏悴霜露。

平生慕高名，邂逅隔清晤。心许千金剑，无由挂君墓。
宿蒋山栖霞寺
俞紫芝（宋代）

独坐清谈久亦劳，碧松燃火暖衾袍。夜深童子唤不起，猛虎一声山月高。
游佛堂
金涓（元代）

石田级级黍离离，野外招提野趣宜。山色万重青有待，槿花一树白无私。

得时豪杰誇身健，老去飘零仗佛慈。课罢出郊时极目，不堪人事苦吟诗。
西江月（和苏庭藻）
张元干（宋代）

小阁劣容老子，北窗仍递南风。维摩丈室久空空。不与散花同维。

且作大真游戏，未甘金粟龙钟。怜君病后颊颧隆。识取小儿戏弄。
戏题郭慎求所寄书尾
程俱（宋代）

老罢归来寄一廛，交亲南北散如烟。诵君雪暗天涯句，离合升沉二十年。
奉太史令护军公
孙蕡（明代）

虞渊捧日帝羽仪，文事武备天人师。笔端词翰河汉决，胸次韬略风云随。

邦基肇造古伊吕，谟猷笃棐今皋夔。画图麒麟盟带砺，仙游更与赤松期。
和尚宝宋士皋先生春日符台即景之作 其一
童轩（明代）

忆昔先皇御太平，朝来前殿集群英。彩云飞动金舆出，两两霓旌作队行。
立秋前一日典衣邀同人看荷
戴亨（清代）

久客光阴感慨中，花时难遣酒杯空。况兼白发伤迟暮，宁惜青袍作主东。

千叠云山环北郭，一溪烟水自离宫。须知雅会非长得，几日秋生大块风。
冒雨登拟岘台观江涨
陆游（宋代）

雨气分千嶂，江声撼万家。云翻一天墨，浪蹴半空花。

喷薄侵虚阁，低昂泛断槎。壮游思夙昔，乘醉下三巴。
寄题阁皂陈元礼苍玉轩
曾丰（宋代）

道山飞落江之濒，山中草木海上春。
鸿蒙盘成碧树势，沆瀣蒸出琼芝津。
辟尘有许犹未惬，更著千百青嶙峋。
两三也足况千百，后土不自珍其珍。
人坤受质外负直，与乾同体中含纯。
表里洒然相肖似，亭亭物外佳主人。
鸣佩琅琅夜步斗，握圭挺挺晨朝真。
音韵危梢压霰砉，威仪峻节排风竣。
卷班归洞门不钥，世间望之自逡巡。
辽城翛翛鹤有道，葛陂矫矫龙何神。
主人与客俱变化，同为玉皇案头臣。
犹余栖凤未仙去，不有冥鸿孰情亲。
琴曲歌辞。蔡氏五弄。秋思二首
李白（唐代）

春阳如昨日，碧树鸣黄鹂。芜然蕙草暮，飒尔凉风吹。

天秋木叶下，月冷莎鸡悲。坐愁群芳歇，白露凋华滋。

阏氏黄叶落，妾望白登台。月出碧云断，蝉声秋色来。

胡兵沙塞合，汉使玉关回。征客无归日，空悲蕙草摧。
春日
韩淲（宋代）

纷如残雪堕梅梢，门外春光入柳条。岁事肯随人意改，时情空使客魂销。

山围古屋地还僻，水拍孤城滩复高。鸥汎鸟鸣声自好，一巾华发任萧萧。
海岸七里沙二首
杨万里（宋代）

大风吹起翠瑶山，近岸还成白雪团。
一浪挽先千浪怒，打崖裂石与君看。
病中
王镃（宋代）

镜里初疑看不真，衰颜只恐是他人。
医言断酒方除病，母戒观他亦损神。
卧久不知黄叶落，起来还见白髭新。
横梳头发斜阳下，半脱清风半委尘。
次韵胡邦衡相迎
周必大（宋代）

路逢驿使岭头回，喜得新诗胜得梅。
情似春风缲楚柳，句如腊得屑韩瑰。
只今皇侧求贤席，底事公衔乐圣杯。
台路六符行复焕，丹心一寸未应灰。
虞山访李孟芳
王人鉴（明代）

下帆寻旧泊，投暝识岩扉。
径寂疑为客，灯明宛似归。
随风群木响，欲雨一峰微。
无计偕君隐，空嗟握手稀。
送曹公北征
释守仁（宋代）

鼙鼓动春城，王师向北庭。长驱沙漠远，净扫战尘腥。

青海休传箭，燕山早勒铭。先生勋业在，麟阁耀丹青。
香林四首
陈与义（宋代）

谁见繁香度牖时，碧天残月映花枝。
固应撩我题新句，压倒韦郎宴寝诗。
荒径
释文珦（宋代）

芒径入林微，蓬庐客到稀。
苔痕侵药裹，山色冷吟衣。
蚯蚓耕泥起，蜻蜓点水飞。
坐来忘万事，静看宿云归。
赠零陵僧（一作《怀素上人草书歌》）
苏涣（唐代）

张颠没在二十年，谓言草圣无人传。零陵沙门继其后，

新书大字大如斗。兴来走笔如旋风，醉后耳热心更凶。

忽如裴旻舞双剑，七星错落缠蛟龙。又如吴生画鬼神，

魑魅魍魉惊本身。钩锁相连势不绝，倔强毒蛇争屈铁。

西河舞剑气凌云，孤蓬自振唯有君。今日华堂看洒落，

四座喧呼叹佳作。回首邀余赋一章，欲令羡价齐钟张。

琅诵□句三百字，何似醉僧颠复狂。忽然告我游南溟，

言祈亚相求大名。亚相书翰凌献之，见君绝意必深知。

南中纸价当日贵，只恐贪泉成墨池。
策勋鲸海册为来潮推
庞嵩（明代）

羲皇画易开天地，讼师协济随成比。蛮夷贼宄内外殊，虞廷总属皋陶士。

才堪平理能治兵，禁非正义原同行。莱兵远却惟司寇，泮宫献馘归明刑。

圣贤矩度遗芳轨，古人亦可今人拟。渊泉浚养时之出，左宜右有皆相似。

来公本是浙中英，少年甲第腾蜚声。龙光初奋镆铘匣，十二屠牛立解铏。

潮邦正值风涛恶，横奔毒噬棼鲸鳄。惟公戢暴在安民，声色刑威本无作。

冰清玉润阳春旋，期年民自以不冤。驰驱愿效同仇志，荷戈执挺争相先。

曾贼渠魁已擒掊，党孽倭奴亦授首。赞猷辑士公居多，让德让功公不有。

口碑载道讴歌频，誉声上彻通苍旻。康侯晋锡从天下，补衮行应入紫宸。

乘风巨翮今未已，九万图南从此始。姬朝方吉承周公，壮猷共赞宣王理。

有文谟，有武备，出将入相皆吾事。伫见勒绩燕然收功铜柱，纪万年之青史。
临江仙·数朵寒梅方破腊
佚名（宋代）

数朵寒梅方破腊，良宵新月初生。晓来闺阁庆生辰。天孙应降诞，德迈孟光贤。喜配伯鸾真得耦，乘龙产凤齐名。称觞岁岁祝长年。瑶池桃未熟，南极婺星明。
次韵彭青老咏雪三绝句 其二
王庭圭（宋代）

天公剪水散花林，试比江梅色浅深。梁苑词人能赋咏，终篇不作苦寒吟。
昭陵石马歌恭依皇考元韵
旻宁（清代）

巍巍荡荡皇猷昌，松山杏山山之阳。大小白羞照夜白，真龙种之老骕骦。

锋棱瘦骨帝控驭，马群一空谁留良。歼破明兵十三万，嘶风掣电云飞扬。

漫分百里五十里，六日驰骤同超骧。洪承畴擒锦州取，天命攸归天应彰。

骏尾萧梢意雄壮，想见血汗河桥傍。陵园列像俾曲肖，兰筋讵可归埋藏。

英气如生屹然立，匠石虽斫神不伤。迄今作歌述伟绩，駷跃惊矫无相忘。

乘此星精经百战，摇珂啮勒功开疆。欲去徐行还缓辔，追思祖烈弗敢邙。
谢人寄茶
朱松（宋代）

寄我新诗锦绣端，解包更得凤山团。分无心赏陪颠陆，只有家风似懒残。
沁园春·题潮阳张许二公庙
文天祥（宋代）

为子死孝，为臣死忠，死又何妨。自光岳气分，士无全节；君臣义缺，谁负刚肠。骂贼张巡，爱君许远，留取声名万古香。后来者，无二公之操，百炼之钢。
人生翕歘云亡。好烈烈轰轰做一场。使当时卖国，甘心降虏，受人唾骂，安得流芳。古庙幽沉，仪容俨雅，枯木寒鸦几夕阳。邮亭下，有奸雄过此，仔细思量。
题石桥
释惠崇（宋代）

千寻亘绝险，危步想仙翁。
日上霞纹断，春生雪溜空。
虹形离碧水，轮势入青穹。
人世何由及，唯应天汉通。
芍药五首
张嵲（宋代）

芳气时时侵鼻观，令人三复柳州诗。
非因寂寞耽幽意，醉倒花间未必知。
正仲左丞生日
秦观（宋代）

元气钟英伟，东皇赋炳灵。蓂敷十一叶，椿茂八千龄。

汗血来西十，抟风出北溟。之无分襁褓，诗礼学趋庭。

妙质珠遗海，高材刃发硎。亟更芸阁秘，屡直琐闱青。

史笔开凡例，纶言正纬经。文昌频曳履，京兆屡空囹。

遂总台纲纪，常参国典刑。两宫隆眷遇，诸夏耸瞻听。

武略驱雷电，文锋粲斗星。乞闲辞亢满，分逸下青冥。

骑引双朱服，腰横万宝钉。明峰春矗矗，汝水暮泠泠。

散策花间径，挥犀水上亭。壶觞延墨客，灯烛按歌伶。

周衮归公旦，商岩梦武丁。久闻虚揆席，伫见返皇扃。

别数汾阳考，重镌宋父铭。巍然庙堂上，永作世仪形。
播川驿闲坐
江源（明代）

宦情愁独客，光景过三春。白发不私我，青山常对人。

地偏尘鞅少，日落鹊声频。人坐能忘此，真成物外身。
黄石还渔溪寄刘九四首
陈藻（宋代）

南北东西语别频，白头何计作此隣。
便留久客如前度，无暇长年作主人。
挽薛艮斋三首
甄龙友（宋代）

有子才而美，知君死不亡。
刀圭徒有验，兵法岂无妨。
玉树新埋没，金丹旧渺茫。
魂兮来止些，极乐在西方。
环堵吟
谢贶（明代）

环堵樟冈下，萧然兴亦长。叶疏寒见鸟，阶静午闻螀。

摘菊祈兄酌，烧梨唤子尝。意閒多乐事，庭色晚苍苍。
马少卿挽诗
魏了翁（宋代）

重葩殗叶露华浓，不忝家声得似公。
言行端和今世楷，貌心醇质古人风。
直将趋走二三节，换取宽閒五百弓。
如此名卿缘手尽，同时更送竹溪翁。
卓锡泉
陈鹏飞（宋代）

披沙觅借泉，不知泉在师锡端。
借师锡端卓白石，不见师泉见借锡。
须弥芥子不无别，离一离二别胡越。
我师胡越俱一家，一念遍满恒河沙。
沙河现作天人相，一杯普供人天饷。
辛巳元夕牧翁偕我闻居士载酒携灯过我荒斋牧翁席上诗成依韵奉和
苏先（明代）

春城箫鼓竞阗阗，别样风光短烛前。残雪楼台行乐地，薄寒衣袂放灯天。

银花火树如人艳，璧月珠星此夜圆。一曲霓裳君莫羡，新诗谁并玉台妍。
访育王东堂空叟和尚夜话
释梵琮（宋代）

病馀相对两枯椿，霜发毵毵映暖窗。
纵有丹青描不得，到头六六不成双。
十二月词十二首复次官汝清韵 其五
江源（明代）

五月宫中日最长，天中节近浴兰汤。君王不用青铜献，惟恨当年一鉴亡。
绝句二首招诸友游东岩 其一
黄仲昭（明代）

一春强半雨中过，节过清明日始和。垂老看春知几度，乘春不饮欲如何。
余壮岁尝假居塔山寺后三十年重到赋二绝
姜特立（宋代）

故山重到思依依，不见霜眉雪顶师。
三十年间真一梦，夜檠犹记读书时。
赠高州文学黄尊元
欧必元（明代）

海国题诗寄雁群，双飞春断不堪闻。怀中纨扇思江夏，望里毡堂忆广文。

潘岭药从千岁鍊，浔阳源自九江分。诸生门下多玄草，寂寞谁堪儗子云。
句
刘应时（宋代）

世事不复问，旧书时一首。
己已秋七月不雨人心焦然乃戊午斋宿致城隍清
牟巘五（宋代）

五神萃止足精神，迅发风霆一欠伸。
能事莫嫌相迫促，门前多少望霓人。
舟次蜀山遇大风雨
孙觌（宋代）

阿香推雷车，蹑云捕黄蛇。打头风似箭，注面雨如麻。

篙师不改色，移舟并苍霞。结缆系桑本，小定起复挐。

畏途失九折，迷津悟三叉。谁知一笑中，平地有褒斜。
严州
毕海珖（清代）

天涯游子去匆匆，一夜轻舟趁晓风。江入桐庐山四束，橘花深处雨濛濛。
忆鹤林即休翁
萨都剌（元代）

城南鹤林寺，幽境脱尘烦。地僻藤花落，窗虚贝叶翻。

池塘浮野鸭，竹树挂山猿。病起借禅榻，高眠避市喧。
永日有怀
郑谷（唐代）

能消永日是摴蒱，坑堑由来似宦途。

两掷未终楗橛内，座中何惜为呼卢。
宫词 其四十九
赵佶（宋代）

琳庭节物乐无涯，又是馀寒易岁华。昨夜雪晴天气好，后园初进腊梅花。
拟寒山寺 其四十一
释怀深（宋代）

贵人惜性命，奉养欲长生。空心鹿茸酒，补气腰子羹。

汤药不离口，卑湿岂敢行。饶君善将理，难与死魔争。
雨中花
欧阳修（宋代）

千古都门行路。能使离歌声苦。送尽行人，花残春晚，又到君东去。

醉藉落花吹暖絮。多少曲堤芳树。且携手留连，良辰美景，留作相思处。
次韵梅花十绝句 其五
刘才邵（宋代）

应嫌素质露天真，却把轻黄拂蕊尘。休向吟窗动诗兴，多情先自不禁春。
舟行往吊故人
戴复古（宋代）

乔木风声壮，大江天影圆。
悲秋时把酒，爱月夜行船。
未及到河上，先愁过竹边。
倚篷思往事，闻笛为凄然。
布袋和尚赞二首
释宗杲（宋代）

三千威仪都不修，八万细行浑不顾。
只因闹市等个人，被人唤不破落户。
兜率内院久抛离，纵归迷却来时路。
稽首弥勒世尊，得恁宽肠大肚。
战掉丑奴儿 赠刘叔建马长吉
马钰（金朝）

吾亲叔建并长吉，两个同监。来解婪耽。来往奔波名利贪，似痴憨。劝他早把元阳整，恋甚妻男。卓个云庵。一句玄言匪俗谈。离尘参。
答端
韦应物（唐代）

坐忆故园人已老，宁知远郡雁还来。

长瞻西北是归路，独上城楼日几回。
秋日杂咏十首 其六
李光（宋代）

沙路微行到懒窠，晚风斜日满烟萝。焚香坐久疑无路，忽见帆樯竹外过。
正月十日新晴观正仲所写篆畦藁
舒岳祥（宋代）

乱离又活十年身，帝闵吾徒已甚仁。
近厚施为回世运，至和涵养合天真。
花间醉客能骑马，柳外鸣禽似唤人。
酬唱小编情性好，伊祁留得一分春。
晚秋平远楼即景
林廷模（明代）

半挞碧窗纱，凭栏趣转嘉。雁声来别渚，秋色入谁家。

云去山容瘦，风来雨脚斜。老僧谢尘鞅，坐对一篱花。
七十翁吟七言十绝
方回（元代）

恨予生不及晦翁，撰杖鹅湖观异同。
岂减游杨侍程子，未甘籍湜事韩公。
次韵四绝·从子澡涤筑屋荷池上
楼钥（宋代）

楼台墙宇家家月，杨柳荷花处处风。
最喜两涯相映带，一时倒影入池中。
满庭芳 游塘西丁山湖，复至超山观古梅
俞庆曾（清代）

燕剪双开，扁舟独往，丁湖别具清幽。小桥撑入，香色目难收。

始清江南好景，从今后、不羡罗浮。香雪海，舒怀一笑、心迹可盟鸥。

凭高，回首望，青山重叠，知是杭州。问缟衣仙子，几世清修。

遥指山腰疏影，恍疑是、身在瀛洲。蓬莱顶，惭余未及，踏翠一来游。
古楠歌用严郑公韵
赵善期（宋代）

秀挹奇峰佳客对，凌空下视孤鸿背。夜□云□起山根，老蛟飞出崖裂痕。

高高不放行云度，鸟语去来分晓暮。直疑种是万年枝，定应叶渍三危露。

班输腰斧频□头，婆娑岩壑□□愁。□看世事了如梦，静听江声知几秋。

巴南刺史儒林文，怜汝抱材开鉴赏。赓载长谣□更清，琼钩珠佩相联响。
田氏紫荆里
翁志琦（清代）

田氏遗墟没草莱，春风犹见紫荆开。愿携当日连枝种，分与人间处处栽。
过穷头岭
洪皓（宋代）

驱车陟峻阪，牛斃辙亦败。
羊肠虽云险，兹险最奇怪。
千里无爨烟，四顾多障碍。
烟草何茫茫，信是要荒外。
平生尝险阻，已负垂裳戒。
今兹有此行，其又谁怨憝。
上天实为之，於我无可奈。
死生安之命，靡靡咏行迈。
致命为见危，委质复何悔。
我躬即不阅，我后恤不逮。
黄草道衣赞
刘一止（宋代）

何草不黄，谁其纺绩。持以售人，得不偿力。居士少贱，组丽是饰。

力贫作奢，终愧于色。居士老愚，山泽放逸。下泽有车，登山着屐。

被此草衣，相羊自适。倦鹄依林，野麋卧石。维此草黄，不失士职。

不以本然，随彼染习。戒哉居士，服之无斁。馀年几何，以永厥德。
寄霍益方茂才
梁可澜（明代）

旗鼓争雄近有无，徉狂宁得少吾徒。昔年鼎足论诗社，何日刀头问酒垆。

谁则五君轻二子，尔其一士长千夫。独怜老骥飞扬甚，或可长歌扣玉壶。
舟中赠无心上人时附载还金山
黎遂球（明代）

几日黄河剧可憎，今朝风韵颇相能。扁舟夜向淮阳度，载得翠微归去僧。
与吴贞游东陂石泉
吴与弼（明代）

初冬天气已严霜，霁色家家穫稻忙。红树题诗归步缓，不知何处是仙乡。
赠屠长卿
佘翔（明代）

建章朝罢下彤墀，柱笏东曹日赋诗。结客已倾燕市侠，为郎还草汉宫仪。

佩纫澧芷湘灵妒，珠握骊龙海若悲。莫是仙才多玩世，陆沉金马有谁知。
秋夕不寐二首
杨万里（宋代）

每到炎天只愿秋，如何秋到却成愁。
官居也有寒蛩语，不似山间听得幽。
春欲暮雪作不已简子新
家铉翁（宋代）

社后春光正可人，眼中物物露精神。
雪花底事犹飞舞，更与梨花分半春。
赁百梁桥南杨氏屋移家寓居杂述十三章 其二
姚燮（清代）

漏壁待牵萝，深门好踏莎。放愁资野阔，遣寂仗邻多。

选草看编席，梳棕效织梭。安居无外警，永矢硕人薖。
送李曹公出镇西域用张仪曹韵
茅大方（明代）

麟符虎节宠恩新，满袖天香下玉宸。
五夜将星经昴毕，万年皇化被昆仑。
紫驼白马蕃人贡，赤黍黄羊汉卒屯。
圣主安边恢妙算，都缘保障为斯民。
雨霁行西湖二首 其一
程俱（宋代）

晨辉丽春山，雨过松竹香。连峰翠欲滴，动摇云水光。

长堤如卧虹，草暗路已荒。菰蒲破绿净，老葑日以张。

念昔总角游，祗今二毛苍。物境既非昨，我身安得常。
送友人之辰州觐省
乐雷发（宋代）

跕鸢东畔瘴云低，山径如梯去马迟。
正则自吟皇树颂，广微惟马白华诗。
春风采药桃花国，落日寻碑薏苡祠。
觅得丹砂能寄否，溪亭送客鬓毛衰。
诫兄子严敦书
马援（两汉）

援兄子严、敦，并喜讥议，而通轻侠客。援前在交趾，还书诫之曰：“吾欲汝曹闻人过失，如闻父母之名：耳可得闻，口不可得言也。好议论人长短，妄是非正法，此吾所大恶也：宁死，不愿闻子孙有此行也。汝曹知吾恶之甚矣，所以复言者，施衿结缡，申父母之戒，欲使汝曹不忘之耳！

“龙伯高敦厚周慎，口无择言，谦约节俭，廉公有威。吾爱之重之，愿汝曹效之。杜季良豪侠好义，忧人之忧，乐人之乐，清浊无所失。父丧致客，数郡毕至。吾爱之重之，不愿汝曹效也。效伯高不得，犹为谨敕之士，所谓‘刻鹄不成尚类鹜’者也。效季良不得，陷为天下轻薄子，所谓‘画虎不成反类狗’者也。讫今季良尚未可知，郡将下车辄切齿，州郡以为言，吾常为寒心，是以不愿子孙效也。”
苦雨
孙承恩（明代）

七月八月雨浸霪，黯黯经旬愁太阴。今朝忽然雨如泻，烈风太太翻屋瓦。

巨灵倒捲天河倾，狂风疾奔横四野。洪涛崔嵬如山立，陂塘溪湖水皆溢。

舟航高拂屋檐过，鱼鳖低从篱罅入。平原沮洳高岸崩，徒杠垫没人不行。

上田下田莽为浸，何论町畦并沟塍。是时田禾方吐花，根株飘荡沉泥沙。

不见黄云摇䆉稏，但见白浪喧群蛙。老翁昼哭夜叹息，妇女稚子无人色。

不愁朝夕救死生，秖恐官司租赋迫。租赋迫奈何，空将鞭朴催。

会须蠲除活百姓，日望天边恩诏来。
王县尉挽词
楼钥（宋代）

干蛊恢才刃，谁能货殖私。
人皆竞毫发，我独破藩篱。
风雨空残梦，池台怆昔时。
板舆临穴处，行道亦兴悲。
万年春 玉琐金关互换封闭
王吉昌（元代）

玉琐金关，阴阳击拆牢封闭。相凝制。变通无系。满腹清风细。九气天中，云步无纤翳。真根蒂。道情潜契。湛湛通三际。
拟水西寺东峰亭九咏 其八 阴崖竹
梅尧臣（宋代）

背岭断崖下，老竹生扶疏。孤根石上引，劲节松不如。

莫言霜雪多，终见绿有馀。
长安新晴
陆畅（唐代）

九重深浅人不知，金殿玉楼倚朝日。

一夜城中新雨晴，御沟流得宫花出。
秦原道中
欧阳衮（唐代）

分险架长澜，斜梁控夕峦。宿云依岭断，初月入江寒。

缁化秦裘敝，尘惊汉策残。无言倦行旅，遥路属时难。
和子远春江用老杜韵
王之道（宋代）

欲去未成去，朔风鸣怒涛。
片帆洲外举，列岫雾中高。
竹屋雨沾被，纸窗寒透袍。
遥应望归艇，向夕走儿曹。
鞠歌行
李白（唐代）

玉不自言如桃李，鱼目笑之卞和耻。
楚国青蝇何太多，连城白璧遭谗毁。
荆山长号泣血人，忠臣死为刖足鬼。
听曲知甯戚，夷吾因小妻。
秦穆五羊皮，买死百里奚。
洗拂青云上，当时贱如泥。
朝歌鼓刀叟，虎变磻溪中。
一举钓六合，遂荒营丘东。
平生渭水曲，谁识此老翁。
奈何今之人，双目送飞鸿。
白帝祠一绝
韦骧（宋代）

瞿塘峡口江声急，古木阴中白帝祠。犹有馀灵凭险阻，往来舟楫祷安危。
休日登花将军庙小楼
陆游（宋代）

林间缥缈出层楼，栏角苍茫万顷秋。
曾是胸中著云梦，不妨此地少迟留。
读《后汉书》作小乐府三十八章 其七 窦安丰
张晋（清代）

子阳思窃帝，季孟亦称雄。尉佗何足效，独有窦安丰。
废宅
吴融（唐代）

风飘碧瓦雨摧垣，却有邻人与锁门。
几树好花闲白昼，满庭荒锁易黄昏。
放鱼池涸蛙争聚，栖燕梁空雀自喧。
不独凄凉眼前事，咸阳一火便成原。
踏莎行 其九
张抡（宋代）

割断凡缘，心安神定。山中采药修身命。青松林下茯苓多，白云深处黄精盛。

百味甘香，一身清净。吾生可保长无病。八珍五鼎不须贪，荤膻浊乱人情性。
李伯纪丞相挽诗 其一
曾开（宋代）

先帝收多士，惟公最妙年。清班依日月，谠论薄云天。

终赖高名重，来扶大业全。谁提太史笔，臣主颂俱贤。
绿意 绿牡丹
王倩（清代）

花开顷刻。把好春占断，谷雨时节。小院迷离，一片烟光，误它蜂蝶寻觅。

谁擎翠袖当阶舞，已压倒、淡妆浓抹。似绿华、睡醒瑶台，雾髻风鬟堆碧。

漫数蓝关旧事，并头双笑处，眉黛犹湿。绣幕深围，弄影娟娟，谱入清平尤绝。

生绡拟写倾城态，拼费却、烟螺一石。怪侍儿、劝插云翘，青鬓柰侬非昔。
怀程正翁
廖行之（宋代）

江上送君归，灯前凝我思。
源流嗟世远，师友不吾欺。
此道无今昔，人生易别离。
江湖几千里，从此尚心期。
赠吴子野先生
释道潜（宋代）

麻田老仙心炯炯，少有高风慕箕颍。枕流漱石三十年，眸子瞭焉神更静。

忽然杖策海上来，至人道妙同尘埃。达官贵侯竞招致，往无所欲谁嫌猜。

迩来一志从吾党，迹与孤云共天壤。曹溪有路更攀跻，径蹑毗卢高顶上。
和家恭伯韵别曹扬休还涪陵五首
程公许（宋代）

岭雪融春水涨溪，留连尊酒话精微。
蓝田腠上还相忆，半偈保当问提归。
寄题导江勾处士湖石轩
赵抃（宋代）

水精宫里石奇哉，万里从容入蜀来。都与先生助吟赏，惹烟笼月一窗开。
山水图为杨地官宗嗣题二首 其一
祁顺（明代）

美人家傍青山住，脩竹森森绕庭户。苍雪晴飘隔树风，寒岚昼庭层厓雨。

前村野色遥相连，长桥直抵疏篱边。半肩行李随诗叟，一棹烟波度酒船。

迩来别却清幽境，仕路难忘旧游兴。栖凤枝头夜月孤，钓鱼亭下秋风冷。

何日功成便赋归，登山临水重题诗。此君相见应无恙，晚节贞心如旧时。
筠州赠邓汉卿
徐照（宋代）

客路相逢欣道合，未尝一日不相随。
仟坛观水天晴后，古苑寻梅雪落时。
不娶自然忘世累，云山何苦动归思。
行年未老头全白，只我知君为作诗。
送性侍者之冷泉
释了惠（宋代）

爷儿解释死生冤，觅语欲登灵鹫山。
借与门前溪上路，草鞋钱是你侬还。
桃源祠
白玉蟾（宋代）

因访翟仙傍柳隈，不堪风景把人推。
松杉十丈入斤斧，夏屋数间俱劫灰。
道士潜心隐丹灶，儿童劝我举霞杯。
谁知自有长生诀，独步白云归去来。
壬午杂诗
杨冠卿（宋代）

黄屋非尧意，讴歌有启归。
德参羲昊古，事与汉唐非。
喜气传千嶂，皇几浃九围。
胡亡固无日，智勇旧沈机。
采松花
姚合（唐代）

拟服松花无处学，嵩阳道士忽相教。

今朝试上高枝采，不觉倾翻仙鹤巢。
蝶恋花·杏庄为莫景行题
凌云翰（元代）

一色杏花三百树。茅屋无多，更在花深住。旋压小槽留客醉。举杯忽听黄鹂语。
醉眼看花花亦舞。风捲残红，飞过邻墙去。恰似牧童遥指处。清明时节纷纷雨。
蒙恩易镇豫章丐假还乡途中偶成十七首
吴芾（宋代）

游鱼跳水面，幽鸟啭山腰。
各随飞潜性，人犹恋市朝。
仙源即事
王镃（宋代）

山花幽草自成春，深入仙源欲避秦。
地僻不知南北事，相逢尽是种桃人。
学诗吟十首
方回（元代）

承天寺一碑，宜州万里走。
后山与简斋，各年四十九。
李杜俱有与，郊岛终不偶。
今人好作诗，曾不鉴兹否。
我如陆务观，平生诗万首。
明年当八十，不可日无酒。
四男异甑釜，二女欠箕箒。
晓问床头瓮，仅有酒一斗。
西江月·莫论离龙坎虑
马钰（金朝）

莫论离龙坎虑，休言赤髓黄芽。勿谈搬运紫河车。不说婴娇女姹。绝虑忘机最妙，澄神养浩尤佳。无为无作路无差。豁达灵根无价。
钟镇平迁官南刑曹赋此贻之
孙继皋（明代）

帝宠新闻下凤皇，明光旧殿许含香。十年不调劳为令，三仕何含薄拜郎。

流水未须悲遇合，白云差可寄行藏。汉家自重艰难地，况复秋风是故乡。
和钱员外禁中夙兴见示
白居易（唐代）

窗白星汉曙，窗暖灯火馀。坐卷朱里幕，看封紫泥书。

窅窅钟漏尽，曈曈霞景初。楼台红照曜，松竹青扶疏。

君爱此时好，回头特谓余。不知上清界，晓景复何如。
莫春朝陵西游次张石川韵十首 其七
黄佐（明代）

紫翠南头楼殿开，燕门王气亦雄哉。中兴此日经营力，重见诗人咏子来。
送别杨奇琛归洞江歌
刘崧（元代）

朝别李元忠，暮别杨奇琛。各言故乡久离别，使我历乱空故心。

故心忽如江上风，不可凭御谁能穷。南行浩荡一千里，吹雪径度青原峰。

我生少小轻乡井，独以羁穷寄形影。经时负米未能归，何待他年愧裀鼎。

閒来思种东村田，青山欲买羞无钱。携书强聒附童稚，客中相顾谁相怜。

杨郎杨郎本同郡，文水钟奇故才俊。芳年初发春江长，劲气已逼秋崖峻。

读书东家不下楼，手写细字如蝇头。长怀丹阙陈三策，独抱遗经穷九丘。

春风二月惊初见，伯劳东飞遇西燕。凤山祠下月如眉，明绣楼前水如练。

看花把酒能几时，念子还乡从此辞。城头乌啼北斗曙，飞霜已落青梧枝。

桐江东南符山岭，闻子幽居好林景。千年古剑合神机，光射玄潭黑风冷。

子归何时当再逢，即恐睽隔劳忧忡。江外风尘眯人目，我欲远寻麋鹿踪。
题东山高卧图
刘鹗（清代）

东山携妓嬉游日，敢意胸存万甲兵。今日总戎真竖子，徒耽歌舞误苍生。
逐妇吟
何梦桂（宋代）

妾生不辰兮命孤奇，妾嫁夫君兮尚髫垂。
被谗放逐兮，妾不复归。
欲出门兮，心重悲。
心重悲，非别离。
夫与姑，命相依。
原姑谨携持，山有豺狼水有螭。
閒居八首用紫琼道人春日园居杂咏原韵 其八
敦敏（清代）

未到莺花丽，春郊兴不穷。
黄垆飐酒旆，青藓递诗筒。
淡荡河干柳，轻柔花信风。
韶光悟造化，漫负此微躬。
同沈道源游八功德水
王安石（宋代）

寒云静如痴，寒日惨如戚。
解鞍寒山中，共坐寒水侧。
新甘出短绠，一酌烦可涤。
仰攀青青枝，木醴何所直。
汉宫春（即事）
辛弃疾（宋代）

行李溪头，有钓车茶具，曲几团蒲。儿童认得，前度过者篮舆。时时照影，甚此身、遍满江湖。怅野老，行歌不住，定堪与语难呼。

一自东篱摇落，问渊明岁晚，心赏何如。梅花正自不恶，曾有诗无。知翁止酒，待重教、莲社人沽。空怅望，风流已矣，江山特地愁予。
紫霄峰庄道士房
皇甫汸（明代）

仙馆夕阳际，吴宫荒草馀。路迷花发后，云白鹤来初。

醉客壶中酒，谋生柱下书。坐深寒月在，归驾欲凌虚。
梅僊坞小饮
陆游（宋代）

绿树阴阴小岭西，一翁二子自扶携。
雨前芳嫩初浮碗，腊脚清扶旋拆泥。
本欲省缘行买饼，未能去杀尚烹鸡。
弄桡莫便寻归路，湖静无风日未低。
和运司园亭 其二 玉溪堂
丰稷（宋代）

一水从何来，应是昆山顶。酾成渌玉池，虚堂逗清影。

公退泠然赏，了非心外境。鱼泳阳光动，鸟啼春昼永。
赐梅挚知杭州
宋仁宗（宋代）

地有湖山美，东南第一州。
剖符宣政化，持橐辍才流。
暂出论思列，遥分旰昃忧。
循良勤抚俗，来暮听歌讴。
别外甥杨克一二首
张耒（宋代）

东南秋雨足，泽国水连天。
日出数声雁，风高何处船。
寒葅初获韭，野饷屡烹鲜。
吾事无淹速，悠悠得醉眠。
寄棋客
郑谷（唐代）

松窗楸局稳，相顾思皆凝。几局赌山果，一先饶海僧。

覆图闻夜雨，下子对秋灯。何日无羁束，期君向杜陵。
题郑宁夫玉轩诗卷
戴复古（宋代）

良玉假雕琢，好诗费吟哦。
诗句果如玉，沈谢不足多。
玉声贵清越，玉色爱纯粹。
作诗亦如之，要在工夫至。
辨玉先辨石，论诗先论格。
诗家体固多，文章有正脉。
细观玉轩吟，一生良苦心。
雕琢复雕琢，片玉万黄金。